text: meteorologiske stationer
  
  publiceret: 2022-11-16 21:02:27+01:00
  Meteorologiske stationer er vejrtjenestens net af observationspunkter. De fleste stationer har automatiske registreringer af temperatur, tryk, vind og fugtighed, mens værdier for sigtbarhed, skyer og nedbørstype kun delvist er automatiseret og derfor ikke altid er medtaget i observationerne fra de automatiske stationer. Hvor der er en observatør til stede, medtages alle meteorologiske elementer i den vejrobservation, der med bestemte tidsintervaller sendes til den meteorologiske myndighed.. Kontrolinstrumenter findes opstillet i en engelsk hytte.
  Visse stationer opsender to gange i døgnet en ballon med måleinstrumenter, en såkaldt radiosonde. For at dække de store oceaner har man i samarbejde med rederierne sat instrumenter om bord på mange skibe, der så fungerer som mobile meteorologiske stationer. Ligeledes kan fly, der i stor højde passerer de store oceaner, sende data om vind og temperatur til vejrtjenesterne.
  I Danmark findes mange hundrede stationer, som sender data til Danmarks Meteorologiske Institut (DMI); også i Grønland og på Færøerne findes et stort antal meteorologiske stationer. De automatiske stationer i de fjerntbeliggende egne i Grønland er ikke mindst særdeles værdifulde for de globale vejrmodeller.
  Den danske radiosondestation i Jægersborg nord for København blev nedlagt i 2006.